b'\n_START_ARTICLE_\nVitinon satama\n_START_PARAGRAPH_\nVitinon satama (ven. \xd0\x9f\xd0\xbe\xd1\x80\xd1\x82 \xd0\x92\xd0\xb8\xd1\x82\xd0\xb8\xd0\xbd\xd0\xbe, Port Vitino, LOCODE: RU VIT) on Ven\xc3\xa4j\xc3\xa4n Murmanskin alueen Kantalahden piirin Kantalahden kaupunkikunnan Beloje Moressa sijaitseva, erityisesti \xc3\xb6ljykuljetuksistaan tunnettu merisatama. Satama sijaitsee Vienanmeren l\xc3\xa4nsiosassa, Kantalahden pohjukassa, linnuntiet\xc3\xa4 runsas 9 kilometri\xc3\xa4 Kantalahden kaupungin ja runsas 210 kilometri\xc3\xa4 Murmanskin etel\xc3\xa4puolella._NEWLINE_Sataman laiturit k\xc3\xa4sitt\xc3\xa4v\xc3\xa4t yhteens\xc3\xa4 nelj\xc3\xa4 laituria. Laituripaikka 1 on tarkoitettu sataman omille aluksille (luotsit yms). Laituripaikat 2-4 on suunnattu maa\xc3\xb6ljy\xc3\xa4, \xc3\xb6ljynjalostustuotteita tai kaasukondensaattia kuljettaville aluksille. Suurin aluspaikoista on laituri 4, joka on tarkoitettu enint\xc3\xa4\xc3\xa4n 180 metrin pituisille ja syv\xc3\xa4ykselt\xc3\xa4\xc3\xa4n enint\xc3\xa4\xc3\xa4n 13,0 metrin aluksille._NEWLINE_Satamaan edustan saaret kuuluvat Kantalahden luonnonpuistoon. Alusten tulee k\xc3\xa4ytt\xc3\xa4\xc3\xa4 luotsia satamaan liikenn\xc3\xb6idess\xc3\xa4\xc3\xa4n. Melko kapean, satamaan saarien v\xc3\xa4litse johtavan v\xc3\xa4yl\xc3\xa4n vuoksi liikenn\xc3\xb6inti\xc3\xa4 on rajoitettu tai kokonaan kielletty kovalla tuulella ja huonolla n\xc3\xa4kyvyydell\xc3\xa4.'